b'\n_START_ARTICLE_\nGautier Sans-Avoir\n_START_SECTION_\nPrva kri\xc5\xbearska vojna\n_START_PARAGRAPH_\nGautier Sans-Avoir je vodil eno od petih skupin kri\xc5\xbearjev-siromakov, ki je na pot krenila iz K\xc3\xb6lna za Veliko no\xc4\x8d leta 1096, mnogo pred glavnino kri\xc5\xbearske vojske vitezov. Njegova skupina je skozi Sveto Rimsko cesarstvo potovala po dolinah Rena, Neckarja in Donave. Na za\xc4\x8detku so imeli verjetno dovolj denarja, saj je pot skozi Nem\xc4\x8dijo in Mad\xc5\xbearsko kraljestvo minila brez incidentov in zastojev, ko je vojska konec maja pri\xc5\xa1la do Beograda in prestopila mejo Bizantinskega cesarstva, pa se je zgodba o denarju o\xc4\x8ditno kon\xc4\x8dala. Gautierjevi spremljevalci so oplenili okolico Beograda, kar je povzro\xc4\x8dilo ostre protiukrepe, do Bizanca pa so dobili bizantinsko voja\xc5\xa1ko spremstvo._NEWLINE_Gauiterjevi skupini se je v Bizancu pridru\xc5\xbeila skupina Petra Pu\xc5\xa1\xc4\x8davnika, zadnje tri skupine pa so se po poti izgubile. Bizantinski cesar Aleksej I. Komnen je romarjem svetoval, naj po\xc4\x8dakajo na vojsko vitezov, Peter pa je kljub temu vztrajal, da romarji odidejo proti Jeruzalemu. Turki Seld\xc5\xbeuki so oktobra 1096 pri Nikomediji obe skupini popolnoma uni\xc4\x8dili._NEWLINE_Peter Pu\xc5\xa1\xc4\x8davnik je pred usodno bitko od\xc5\xa1el v Bizanc, kjer naj bi poskrbel za okrepitve, bolj verjetno pa je pobegnil. Gautier Sans-Avoir je v bitki umrl.'